open-index/open-wikipedia-markdown huggingface dataset:
பிஎஃப்சென்ஸ்

**பிஎஃப்சென்ஸ் ( pfSense Firewall / Router )** என்பது ஒரு திறந்த மூல தீச்சுவர் வலையமைப்பு பாதுகாப்பு மென்பொருள் ஆகும். இது கணினியை அல்லது மெய்நிகர் இயந்திரத்தை பயன்படுத்தி பாதுகாப்பான வலையமைப்பை உருவாக்க உதவுகிறது . இது சாதாரண கணினியில் இதை நிறுவி, அந்தக் கணினியை ஒரு பாதுகாப்பான வலையமைப்பு தீச்சுவர் சாதனமாக மாற்றுகிறது.

பிஎஃப்சென்ஸ் மூலம் இணைய வேகத்தைக் கண்காணிக்கலாம், தேவையில்லாத இணைய முகவரிகளைத் தடுக்கலாம், மேலும் வெளியிலிருந்து வரும் தீங்கு விளைவிக்கக்கூடிய தாக்குதல்களைத் தடுக்கும் தீச்சுவர் பாதுகாப்பு வேலி அமைக்கலாம். இது வெறும் இணையம் பகிர்வதற்காக மட்டுமல்ல — இது இணைய இணைப்பை வேகமாகவும், பாதுகாப்பாகவும், ஒழுங்காகவும் வைத்திருக்க உதவுகிறது.

## செயல்பாடு
பிஎஃப்சென்ஸ் உள்வரும் மற்றும் வெளிச்செல்லும் வலையமைப்புப் போக்குவரத்தை வடிகட்டவும் கட்டுப்படுத்தவும் வடிவமைக்கப்பட்ட ஒரு விரிவான அம்சத் தொகுப்பைக் கொண்டுள்ளது. இதன் முதன்மைச் செயல்பாடு ஒரு தீச்சுவராக செயல்பட்டு அங்கீகரிக்கப்படாத அணுகலைத் தடுப்பதும், தீங்கிழைக்கும் தாக்குதல்களில் இருந்து உள் வலையமைப்பைப் பாதுகாப்பதுமாகும். குறிப்பிட்ட ஐபி முகவரிகள், துறைமுகங்கள்(Ports) அல்லது நெறிமுறைகளின் அடிப்படையில் போக்குவரத்தை அனுமதிக்கவோ அல்லது தடுக்கவோ விதிகளை அமைக்க முடியும். இது ஒரு திசைவியாகவும்(Router) செயல்படுகிறது, உள் வலையமைப்புக்கும் இணையத்திற்கும் இடையில் தரவுப் பொட்டலங்களை வழிநடத்துகிறது. மேலும் இது ஒரு இணைப்பு மேலாண்மைச் சேவையகமாகவும் செயல்பட முடியும், பல இணைய இணைப்புகளை ஒரே நேரத்தில் நிர்வகித்து, அதிக நம்பகத்தன்மையையும் வேகத்தையும் வழங்குகிறது.

பாதுகாப்பு அம்சங்களில் ஊடுருவல் தடுப்பு அமைப்புகள் (IPS), மெய்நிகர் தனியார் வலையமைப்பு (VPN) சேவையகங்கள் (இது தொலைதூரத்தில் இருந்து பாதுகாப்பாக உள் வலையமைப்பை அணுக அனுமதிக்கிறது), வலை உள்ளடக்க வடிகட்டுதல் மற்றும் பல்வேறு வகையான தாக்குதல்களில் இருந்து பாதுகாக்கும் திறன்கள் ஆகியவை அடங்கும். வலையமைப்பு நிர்வாகிகள் தங்கள் வலையமைப்பின் செயல்திறனை விரிவாகக் கண்காணிக்கவும், பதிவுகளைப் பார்க்கவும், நிகழ்நேர புள்ளிவிவரங்களைப் பெறவும் இது வழிவகை செய்கிறது. இதன் கட்டற்ற மென்பொருள் தன்மை, பயனர்களுக்குத் தங்கள் தேவைகளுக்கு ஏற்ப மென்பொருளை மாற்றியமைக்கவும், மேம்படுத்தவும் சுதந்திரம் அளிக்கிறது, மேலும் ஒரு பெரிய சமூக ஆதரவையும் வழங்குகிறது. இது சிறிய வீடுகள் முதல் பெரிய நிறுவனங்கள் வரை பல்வேறு அளவிலான வலையமைப்புகளில் பயன்படுத்தப்படுகிறது, செலவு குறைந்த மற்றும் நெகிழ்வான வலையமைப்புப் பாதுகாப்புத் தீர்வாக அமைகிறது.

## முக்கிய அம்சங்கள்
* இணைய போக்குவரத்து ஒழுங்குபடுத்தல் (Network Traffic Shaping)

* பாதுகாப்பான மெய்நிகர் தனியார் பிணையம் (VPN)

* இணைய முகவரிகள் மறுமாற்றம் (NAT)

* பல வழி பெரும்பரப்பு வலையமைப்புகள் (multi‑WAN)

* மெய்நிகர் குறும்பரப்புப் பிணையம் (VLAN)

* இடைநிலை பதிவு வலைதளம் (captive portal)

* விரைவான களப் பெயர் முறைமை (dynamic DNS)

* கட்டுப்பாடான தீச்சுவர் வழிமாற்றம் (stateful firewall)

## மேற்கோள்கள்

பகுப்பு:கணினியியல்
இராமபுரத்து வாரியார்

**இராமபுரத்து வாரியர்** (*Ramapurathu Warrier*) (1703-1753) மலையாள மொழியில் " வஞ்சிப்பாட்டு " அல்லது படகுப் பாடல் வடிவத்தின் முன்னோடியாகக் கருதப்படுகிறார். வஞ்சிப்பாட்டு என்பது முழுக்க முழுக்க திராவிட பாணியான *நாதோ நாதா*வில் இயற்றப்பட்ட நாட்டுப்புற தோற்றத்தின் ஒரு கவிதை வடிவமாகும். 
## சொந்த வாழ்க்கை
கேரளாவின் கோட்டயம் மாவட்டத்தில் மீனச்சில் வட்டத்தில் பாலை அருகிலுள்ள இராமபுரம் என்னும் ஊரில் 1703-இல் பிறந்தார். இவரது உண்மையான பெயர் சங்கரன் என்பதாகும். திருவிதாங்கூர் இராச்சியத்தின் மன்னர்களான மார்த்தாண்ட வர்மர் மற்றும் தர்ம ராஜா ஆகிய இருவரின் அரசவையிலும் இவர் இருந்தார்.

## படைப்பு
இராமபுரத்து வாரியர் எழுதிய *குசேலவிருத்தம் வஞ்சிபாட்டு* மிகவும் புகழ்பெற்ற படைப்பாகும். இது கிருஷ்ணரின் பக்தரும் பழைய வகுப்புத் தோழருமான குசேலரின் கதையை சித்தரிக்கிறது. மன்னர் மார்த்தாண்ட வர்மாவுடன் இராமபுரத்து வாரியர் படகில் பயணம் செய்தபோது உருவாக்கப்பட்டது என்று நம்பப்படுகிறது. வாரியர் தனது கவிதையை மன்னரிடம் ஓதினார். இந்தக் கவிதை பின்னர் புகழ்பெற்ற கவிதைத் தொகுப்பான “குசேலவிருத்தம் வஞ்சிப்பாட்டு” என ஆனது. குசேலரின் வறுமையையும் கிருஷ்ணரின் கருணையையும் மிகுந்த கசப்புடன் விவரித்து வாரியர் மறைமுகமாக தனது துயரங்களை மன்னருக்குக் கூறி அவரது உதவியை நாடியதாகத் தெரிகிறது. வீடு திரும்பியபோதுதான், பாழடைந்த வீட்டுக்குப் பதிலாக மன்னரின் உத்தரவால் இவருக்கு ஒரு புதிய வீடு கிடைத்தது.

## வெளியீடு
இரண்டு நூற்றாண்டுகளுக்கு முன்னர் இயற்றப்பட்டிருந்தாலும், இந்தக் கவிதை இன்னும் மலையாள மொழியில் மிகவும் பிரபலமான கவிதைகளில் ஒன்றாகும். டிசி புத்தக நிறுவனம் இதன் பதிப்பை வெளியிட்டது.

## மேற்கோள்கள்

* *Kuchela Vrittam* - Ramapurathu Varier - Annotated by Prof. Gopikuttan; Published by DC Books, Kottayam; .

பகுப்பு:1753 இறப்புகள்
பகுப்பு:மலையாளக் கவிஞர்கள்
மாகிம் கடற்கழி

**மாகிம் கடற்கழி** (*Manori Creek*) என்பது இந்தியாவின் மும்பை புறநகர்ப் பகுதியில் உள்ள ஒரு சிற்றோடை ஆகும்.  உள்ளூரில் பந்த்ரா சி காதி என்றும் இந்த கழிமுகம்  அழைக்கப்படுகிறது. மித்தி ஆறு  இந்த சிற்றோடைக்குள் பாய்ந்து, பின்னர் மாகிம் விரிகுடாவில் கலக்கிறது.  பம்பாய் நகரத்திற்கும் புறநகர்ப் பகுதிகளுக்கும் இடையிலான எல்லையை மாகிம் கடற்கழி உருவாக்குகிறது. சதுப்பு நிலங்களால் சூழப்பட்டு ஒரு சிறிய சுற்றுச்சூழல் மண்டல அமைப்பைக் கொண்டுள்ளது.

இப்போது மாகிம் கடற்கழியின் இருபுறமும் பெருநிறுவன அலுவலகங்களுடன் பாந்த்ரா குர்லா வளாகம் அமைந்துள்ளது.

இச்சிற்றோடையின் ஆழம் 15 அடி (4.6 மீ).

சுத்திகரிக்கப்படாத தொழிற்சாலை கழிவுகள் மாகிம் கடற்கழியில் கொட்டப்படுவதால், சிற்றோடையின் நீர் துர்நாற்றம் வீசுகிறது. சமீபத்திய ஆண்டுகளில், நீர்நிலைகளைச் சுற்றியுள்ள சேரிகளில் காளான்கள் பெருகி வருவது மும்பையின் சுற்றுச்சூழல் அமைப்புக்கு இன்றியமையாத இச்சதுப்புநில சுற்றுச்சூழல் அமைப்பின் மீது கவலையை ஏற்படுத்தியுள்ளது. இங்கு ஏராளமான அத்துமீறல்கள் நடந்துள்ளன. மேலும் டைம்சு ஆஃப் இந்தியா செய்தித்தாள் 2021ஆம் ஆண்டில் தொடர் கட்டுரைகள் மூலம் இவற்றை அம்பலப்படுத்தியுள்ளது.

2006 ஆம் ஆண்டில், மாகிம் கடற்கழியின் நீர் "இனிப்பாக" மாறிவிட்டதாக ஆயிரக்கணக்கானோர் கூறியதால், இது ஒரு பிரபலமான தளமாகவும் இருந்தது.

## மேற்கோள்கள்


பகுப்பு:மும்பையின் புவியியல்
பகுப்பு:மும்பையின் சுற்றுப் பகுதிகள்
மனோரி கடற்கழி

**மனோரி கடற்கழி** (*Manori Creek*) என்பது இந்தியாவின் வடக்கு மும்பையில் உள்ள சால்செட்டு தீவின் ஒரு சிற்றோடையாகும். மலாடு கடற்கழி என்ற பெயராலும் இது அறியப்படுகிறது. மேலும் வடக்கே இச்சிற்றோடை கோராய் கடற்கழி என்ற பெயரால் அழைக்கப்படுகிறது. தகிசர் ஆறு இந்த சிற்றோடைக்குள் பாய்கிறது.

2017ஆம் ஆண்டு மே மாதத்தில் தேசிய சுற்றுச்சூழல் பொறியியல் ஆராய்ச்சி நிறுவனம் இரண்டு ஆண்டுகளாக மேற்கொண்ட ஆய்வில், சுத்திகரிக்கப்படாத கழிவுநீர் மற்றும் நகர்ப்புற கழிவுளை   வெளியேற்றுவதால் ஏற்படும் சதுப்புநில காடுகள் கட்டுப்பாடில்லாமல் வளர்வதால் மனோரி, தானே மற்றும் மலாடு சிற்றோடைகள் அடைபட்டுள்ளதாகக் கண்டறியப்பட்டது. சதுப்புநிலக் காடுகளில் பார வண்டிகள் நிறைய பாறைகள் மற்றும் சேற்றைக் கொட்டியதைத் தொடர்ந்து, 2024ஆம் ஆண்டு சூன் மாதத்தில் ரோல்-ஆன் ரோல்-ஆஃப் கப்பல்களுக்காக மும்பை கடல்சார் வாரியம் துறைமுக அணைக் கரை கட்டுமானத்திற்கு முயன்றபோது மனோரியில் சிற்றோடை மீட்பு தொடர்பாக ஒரு சர்ச்சை வெடித்தது.. சூலை மாத இறுதியில், மத்திய சுற்றுச்சூழல் அமைச்சகம், மனோரி கடற்கழியில்  சட்டவிரோதமாக மேற்கொள்ளப்பட்ட மீட்பு குறித்து ஆராய மகாராட்டிர கடலோர மண்டல மேலாண்மை ஆணையத்திற்கு கடிதம் எழுதியது. 2007 ஆம் ஆண்டு அறிஞர்கள் குழு நடத்திய ஆய்விலும், நீரின் தரம் மோசமடைந்துள்ளதாக தெரிவிக்கப்பட்டுள்ளது.


Image:Geographybombay.png|அமைவிடம்

Image:Marve-pylons.jpg|மின் கம்பங்கள்

Image:Marve-creek.jpg|கடற்கழியில் படகு

Image:Gorai-creek.jpg|கடற்கழி

File:BEST-ferry.jpg|மனோரி கடற்கழியில் படகு சேவை


## மேற்கோள்கள்


பகுப்பு:மும்பையின் புவியியல்
பகுப்பு:மும்பையின் சுற்றுப் பகுதிகள்
வெருகல் பிரதேச சபை

**வெருகல் பிரதேச சபை** (*Verugal Divisional Council*) இலங்கையின் திருகோணமலை மாவட்டத்தில் அமைந்துள்ள உள்ளூராட்சி அமைப்புக்களுள் ஒன்று ஆகும். வெருகல்-ஈச்சிலம்பத்தை பிரதேச செயலாளர் பிரிவில் அடங்கும் பகுதிகள் இப்பிரதேச சபைக்குள் அடங்குகின்றன. இச்சபைக்கான உறுப்பினர்கள் நேரடியாக மக்களால் தெரிவுசெய்யப்படுகின்றனர். 2018 ஆம் ஆண்டு முதல் கலப்பு முறைத் தேர்தல் அறிமுகப்படுத்தப்பட்டது. இம்முறைப்படி, வெருகல் பிரதேச சபைக்கு 8 உறுப்பினர்கள் வட்டாரங்களில் இருந்து நேரடியாகவும், 5 உறுப்பினர்கள் விகிதாசாரப் பிரதிநிதித்துவத் தேர்தல் முறையிலும் மொத்தம் 13 உறுப்பினர்கள் தேர்ந்தெடுக்கப்படுகின்றனர்.

## வட்டாரங்கள்
26ம் இலக்க 2015 ஆகத்து 21 அதிவிசேட வர்த்தமானி அறிவித்தலின் மூலம் உள்ளுராட்சி அதிகார சபைகள் தேர்தல் கட்டளை சட்டத்தின் 3ஆவது பிரிவின் கீழ் உள்ளுராட்சி அதிகார சபையின் ஆளுகைப் பிரதேசத்தின் எல்லைகள் வரையறை செய்யப்பட்டுள்ளன. இவ்வாறு வரையறை செய்யப்பட்டுள்ள வெருகல் பிரதேச சபையின் ஆளுகைப் பிரதேசம் 8 வட்டாரங்களாகப் பிரிக்கப்பட்டுள்ளது. வெருகல் பிரதேச சபையின் கீழ் வெருகல்-ஈச்சிலம்பத்தை பிரதேச செயலாளர் பிரிவின் நிருவாக எல்லைகள் உள்ளடங்குகின்றன.

# உப்புரல்
# இலங்கைத்துறை முகத்துவாரம்
# கருக்காமுனை
# பூநகர்
# ஈச்சிலம்பற்று
# வெருகல் முகத்துவாரம்
# ஆனைத்தீவு
# வெருகல்

## தேர்தல் முடிவுகள்
### 2011 உள்ளாட்சித் தேர்தல்
23 யூலை 2011 இல் இடம்பெற்ற உள்ளாட்சித் தேர்தல் முடிவுகள்:

### 2018 உள்ளூராட்சித் தேர்தல்
2018 பெப்ரவரி 10 இல் நடைபெற்ற உள்ளூராட்சித் தேர்தல்களில் முதல் தடவையாகக் கலப்பு முறைத் தேர்தல் அறிமுகப்படுத்தப்பட்டது. இம்முறைப்படி, 8 உறுப்பினர்கள் வட்டாரங்களில் இருந்து நேரடியாகவும், 5 உறுப்பினர்கள் விகிதாசாரப் பிரதிநிதித்துவத் தேர்தல் முறையிலும் மொத்தம் 24 உறுப்பினர்கள் தேர்ந்தெடுக்கப்பட்டனர். தேர்தல் முடிவுகள் வருமாறு:

2018 தேர்தலில் வெருகல் பிரதேச சபையின் தலைவராக கதிர்காமத்தம்பி சுந்தரலிங்கம் (இலங்கைத்துறை முகத்துவாரம், இலங்கைத் தமிழரசுக் கட்சி), துணைத் தலைவராக தேவநாயகம் சங்கர் (வெருகல் முகத்துவாரம், இலங்கைத் தமிழரசுக் கட்சி) ஆகியோர் தெரிவு செய்யப்பட்டனர்.

### 2025 உள்ளாட்சித் தேர்தல்
2025 மே 6 இல் நடைபெற்ற உள்ளூராட்சித் தேர்தல் முடிவுகள்: 8 உறுப்பினர்கள் வட்டாரங்களில் இருந்து நேரடியாகவும், 5 உறுப்பினர்கள் விகிதாசாரப் பிரதிநிதித்துவத் தேர்தல் முறையிலும் மொத்தம் 13 உறுப்பினர்கள் தேர்ந்தெடுக்கப்பட்டனர்.

2025 தேர்தலில் வெருகல் பிரதேச சபையின் தலைவராக சேனுராமன் கருணாநிதி (இலங்கைத் தமிழரசுக் கட்சி), துணைத் தலைவராக காளிராசா மாணிக்கவாசகன் (இலங்கைத் தமிழரசுக் கட்சி) ஆகியோர் தெரிவு செய்யப்பட்டனர்.

## மேற்கோள்கள்

பகுப்பு:திருகோணமலை மாவட்டப் பிரதேச சபைகள்
பிகாரி லால் பித்ரத்து

**பிகாரி லால் பித்ரத்து** (*Bihari Lal Fitrat*) என்பவர் மிதிலை பிரதேசத்தின் வரலாற்றில் கவனம் செலுத்திய ஓர் இந்திய வரலாற்றாசிரியர் ஆவார். இவரது முக்கிய படைப்பான ஐனா-இ-திர்கத்து உருது மொழியில் எழுதப்பட்டு 1883ஆம் ஆண்டில் வெளியிடப்பட்டது. இந்த புத்தகம் மிதிலை பிரதேசத்தின் வரலாற்றை பட்டியலிடுவதற்கான முதல் தீவிர முயற்சியாகக் கருதப்பட்டது.

பிகாரி லால் பித்ரத்து 1829ஆம் ஆண்டு தர்பங்காவில் ஓர் உயர்குடி குடும்பத்தில் பிறந்தார். 1856ஆம் ஆண்டு வழக்கறிஞராகத் தகுதி பெற்று 1877ஆம் ஆண்டு கௌரவ நீதிபதியாக நியமிக்கப்பட்டார். பின்னர் இவர் இராச் தர்பங்கா நீதிமன்றத்தில் பணியாற்றினார். 1879ஆம் ஆண்டு நகராட்சி ஆணையராகவும் பதவி வகித்தார். இவரது குடும்பம் தர்பங்கா மகாராசாவை பின்பற்றிய ஒரு பரம்பரையாகும்.  

மைதிலி, இந்தி, உருது, பாரசீகம் மற்றும் அரபு மொழிகளில் இவர் புலமை பெற்றிருந்தார். 

## மேற்கோள்கள்

பகுப்பு:பீகார் வரலாறு
ஆ. சு. ரவீந்திரன்

**ஆ. சு. ரவீந்திரன்** (*A. S. Ravindran*) என்பவர் இந்திய அரசியல்வாதியும் தமிழ்நாடு சட்டமன்ற மேனாள் உறுப்பினரும் ஆவார். இவர் திருவண்ணாமலை மாவட்டம் சந்தைப் புதுப்பாளையம் கிராமத்தினைச் சேர்ந்தவர். இவர் இளங்கலை, இளங்கலை கல்வியியல், இளங்கலைச் சட்டப் படிப்புகளை முடித்துள்ளார். ரவீந்திரன் இந்திய தேசிய காங்கிரசு சார்ந்தவர். இவர், 1984ஆம் ஆண்டு தமிழ்நாடு சட்டமன்றத்திற்கு நடைபெற்ற தேர்தலில் திருவண்ணாமலை சட்டமன்றத் தொகுதியில் போட்டியிட்டு வெற்றி பெற்று சட்டமன்ற உறுப்பினர் ஆனார்.
## மேற்கோள்கள்

பகுப்பு:8 ஆவது தமிழ்நாடு சட்டமன்ற உறுப்பினர்கள்
பகுப்பு:1937 பிறப்புகள்
பகுப்பு:திருவண்ணாமலை மாவட்ட மக்கள்
பகுப்பு:தமிழ்நாட்டைச் சேர்ந்த இந்திய தேசிய காங்கிரஸ் அரசியல்வாதிகள்
கோவை - 59

**கோவை - 59** *(CO - 59)* என்பது, மேம்படுத்தப்பட்ட **[[வெள்ளைப்பொன்னி (நெல்)|வெள்ளைப் பொன்னி]]** இரகத்தையும், **APO** என்ற நெல் இரகத்தையும் இணைத்து உருவாக்கப்பட்ட தமிழகத்தின் நெல் வகையாகும். அதிக மகசூல் தரும் நெல் இரகமாக கருதப்படும் இது, வெள்ளை முதுகு கொண்ட தாவர தத்துப்பூச்சி,
இலை மடிப்பான் மற்றும் குலைநோய்க்கும் மிதமான எதிர்ப்புத் திறன் கொண்டதாக கூறப்படுகிறது. 

## வெளியீடு
தமிழ்நாட்டின் கோவையில் அமைந்துள்ள தமிழ்நாடு வேளாண்மைப் பல்கலைக்கழகம் (*TNAU*), 2025 ஆம் ஆண்டு, இந்நெல் இரகத்தை வெளியிடப்பட்டதாக அறியப்படுகிறது.

## மகசூல்
130 - 135 நாட்களில் அறுவடைக்கு வரக்கூடிய கோ 59 நெல் வகை, சராசரியாக தானிய மகசூல், ஒரு எக்டேருக்கு 5867 கிலோவாக பதிவு செய்யப்பட்டுள்ளது *(இது *'BPT 5204*' நெல் இரக்கத்தை விட 15 விழுக்காடு கூடுதலாகும்*. மேலும் சம்பா, பின் சம்பா, மற்றும் தாளடி போன்ற மத்திய, மற்றும் நீண்டகாலப் பருவங்களில் பயிரிட ஏற்ற நெல் இரகமாக கூறப்படுகிறது. 

## சான்றுகள்

பகுப்பு:தமிழ்நாட்டின் நெல் வகைகள்
பி. இலட்சுமி

**பி. இலட்சுமி** (*P. Lakshmi*)(29 அக்டோபர் 1959-15 ஆகத்து 2005) என்பவர் இந்திய அரசியல்வாதியும் தமிழ்நாடு சட்டமன்ற மேனாள் உறுப்பினரும் ஆவார். இவர் திருப்பூர் மாவட்டம் குன்னத்தூரம்பாளையத்தினைச் சேர்ந்தவர். பள்ளிக் கல்வியினை முடித்துள்ள இலட்சுமி, அனைத்திந்திய அண்ணா திராவிட முன்னேற்றக் கழகத்தினைச் சார்ந்தவர். இவர், 1984ஆம் ஆண்டு தமிழ்நாடு சட்டமன்றத்திற்கு நடைபெற்ற தேர்தலில் அவினாசி சட்டமன்றத் தொகுதியில் போட்டியிட்டு வெற்றி பெற்று சட்டமன்ற உறுப்பினர் ஆனார்.
## மேற்கோள்கள்

பகுப்பு:8 ஆவது தமிழ்நாடு சட்டமன்ற உறுப்பினர்கள்
பகுப்பு:அனைத்திந்திய அண்ணா திராவிட முன்னேற்றக் கழக அரசியல்வாதிகள்
பகுப்பு:1959 பிறப்புகள்
பகுப்பு:திருப்பூர் மாவட்ட மக்கள்
பகுப்பு:தமிழக சட்டமன்ற பெண் உறுப்பினர்கள்
பகுப்பு:2005 இறப்புகள்
ஜெ. ராஜாபாபு

**ஜெ. ராஜாபாபு** (*J. Rajababu*) என்பவர் இந்திய அரசியல்வாதியும் தமிழ்நாடு சட்டமன்ற மேனாள் உறுப்பினரும் ஆவார். இவர் திருவண்ணாமலை மாவட்டம் ஆரணி நகரைச் சேர்ந்தவர். பள்ளிக் கல்வியினை முடித்துள்ள ராஜாபாபு, இந்திய தேசிய காங்கிரசு கட்சியினைச் சார்ந்தவர். இவர், 1984ஆம் ஆண்டு தமிழ்நாடு சட்டமன்றத்திற்கு நடைபெற்ற தேர்தலில் போளூர் சட்டமன்றத் தொகுதியில் போட்டியிட்டு வெற்றி பெற்று சட்டமன்ற உறுப்பினர் ஆனார்.
## மேற்கோள்கள்

பகுப்பு:8 ஆவது தமிழ்நாடு சட்டமன்ற உறுப்பினர்கள்
பகுப்பு:1946 பிறப்புகள்
பகுப்பு:திருவண்ணாமலை மாவட்ட மக்கள்
பகுப்பு:இந்திய தேசிய காங்கிரஸ் அரசியல்வாதிகள்
உதய சந்திரிகா

**உதய சந்திரிகா** (*Udaya Chandrika*) என்பவர் 1960 களின் நடுப்பகுதியிலிருந்து 1970 களின் நடுப்பகுதி வரை கன்னடத் திரைப்படங்களில் நடிகையாக இருந்தவராவார். இவர் தமிழ், மலையாளம், தெலுங்கு மொழி படங்களிலும் நடித்துள்ளார்.

## தொழில்
உதய சந்திரிகா 1966 இல் வெளியான *கட்டாரி வீராவில்* தனது தொழில் வாழ்க்கையைத் தொடங்கினார். அந்தப் படத்தில் டாக்டர் ராஜ்குமாரின் காதலியாக நடித்தார். கன்னடப் படங்களில் பல வேடங்களில் நடித்த இவர், 1979 ஆம் ஆண்டு கல்யாண் குமாரின்  *உடுகோரில்* கடைசியாக நடித்தார்.

கன்னடத்தில் டாக்டர். ராஜ்குமார், கல்யாண் குமார், உதய்குமார், ராஜேஷ், விஷ்ணுவர்தன், ஸ்ரீநாத், ரஜினிகாந்த் போன்ற இவரது காலத்தின் கிட்டத்தட்ட அனைத்து நட்சத்திரங்களுடனும் நடித்தார். பிற மொழிகளில் சிவாஜி கணேசன், எம்ஜிஆர், பிரேம் நசீர், கிருஷ்ணா ஆகியோருடன்  பணியாற்றினார். 

இவர் தனது சந்திரிகா பிலிம்ஸ் பதாகையின் கீழ் விஷ்ணுவர்தன் நடித்த *அசத்யா அலியா* , சங்கர் நாக் நடித்த *கிலாடி அலியா* ஆகிய இரண்டு படங்களைத் தயாரித்தார்.

*[[தில்லானா மோகனாம்பாள்]]*, *கட்டாரி வீரா*, *தூமகேது*, *பூபதி ரங்கா*, *அஞ்சுசுந்தரிகள்*, *பட்டுக்குண்டே லக்ஷா* போன்றவை இவரது புகழ்பெற்ற படங்களாகும்.

## திரைப்படவியல்

## மேற்கோள்கள்

பகுப்பு:மலையாளத் திரைப்பட நடிகைகள்
பகுப்பு:தெலுங்குத் திரைப்பட நடிகைகள்
பகுப்பு:தமிழ்த் திரைப்பட நடிகைகள்
பகுப்பு:20 ஆம் நூற்றாண்டின் இந்திய நடிகைகள்
பகுப்பு:இந்தியத் திரைப்பட நடிகைகள்
பகுப்பு:கன்னடத் திரைப்பட நடிகைகள்
கு. வடிவேல்

**கு. வடிவேல்** (*K. Vadivel*) என்பவர் இந்திய அரசியல்வாதியும் தமிழ்நாடு சட்டமன்ற மேனாள் உறுப்பினரும் ஆவார். இவர் கரூர் மாவட்டம் கண்டம்பாளையம் கிராமத்தினைச் சேர்ந்தவர். முதுகலை, இளங்கலைச் சட்டப் படிப்பினை முடித்துள்ள வடிவேல், அனைத்திந்திய அண்ணா திராவிட முன்னேற்றக் கழகத்தினைச் சார்ந்தவர். இவர், 1977, 1984ஆம் ஆண்டுகளி தமிழ்நாடு சட்டமன்றத்திற்கு நடைபெற்ற தேர்தல்களில் கரூர் சட்டமன்றத் தொகுதியில் போட்டியிட்டு வெற்றி பெற்று சட்டமன்ற உறுப்பினர் ஆனார்.

## மேற்கோள்கள்

பகுப்பு:6 ஆவது தமிழ்நாடு சட்டமன்ற உறுப்பினர்கள்
பகுப்பு:8 ஆவது தமிழ்நாடு சட்டமன்ற உறுப்பினர்கள்
பகுப்பு:அனைத்திந்திய அண்ணா திராவிட முன்னேற்றக் கழக அரசியல்வாதிகள்
பகுப்பு:1946 பிறப்புகள்
டிசிப்ரோசியம்(III) ஆக்சலேட்டு

**டிசிப்ரோசியம்(III) ஆக்சலேட்டு** (*Dysprosium(III) oxalate*) Dy2(C2O4)3 என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். இது நீரேற்றுகளை உருவாக்குகிறது, பத்துநீரேற்று Dy2(C2O4)3·10H2O என்ற சேர்மம் பொதுவாகக் காணப்படுகிறது. நீரற்ற வடிவம் உருவமற்றதாகவும் நிலையற்றதாகவும் காணப்படுகிறது.  610°செல்சியசு வெப்பநிலையில் டிசிப்ரோசியம்(III) ஆக்சைடாக இச்சேர்மம் சிதைவடைகிறது. டிசிப்ரோசியம்(III) ஆக்சலேட்டு தண்ணீரில் கரையாது.

## தயாரிப்பு
டிசிப்ரோசியம்(III) ஆக்சலேட்டும் பிற இலந்தனைடு ஆக்சலேட்டுகளும் "அமில-வினையூக்கிய ஆக்சாமிக் அமில நீராற்பகுப்பு வினையால் தூண்டப்படும் ஒரே மாதிரியான வீழ்படிவு" மூலம் தயாரிக்கப்படுகின்றன.  நீர்த்த நைட்ரிக் அமிலத்தில் உள்ள டிசிப்ரோசியம்(III) நைட்ரேட்டு சேர்மத்தை அதிகப்படியான ஆக்சாமிக் அமிலத்துடன் கலந்து, அனைத்து ஆக்சாமிக் அமிலமும் கரையும் வரை கலவையை 40°செல்சியசு வெப்பநிலைக்கு சூடாக்க வேண்டும். பின்னர் வெப்பநிலையை 85° செல்சியசு வெப்பநிலையாக உயர்த்தி கரைசலை 7 மணி நேரம் விடவேண்டும்.  இதனால் ஆக்சாலிக் அமிலம் மெதுவாக உற்பத்தி செய்யப்படுவதால், டிசிப்ரோசியம்(III) ஆக்சலேட்டு பெரிய படிகங்களாக உருவாகிறது.

## பயன்கள்
### ஒளிர் பொருள்கள்
364 நானோமீட்டர் புற ஊதா ஒளியின் கீழ், டிசிப்ரோசியம்(III) ஆக்சலேட்டு நுண்படிகங்கள் நீலம் (480 நானோமீட்டர்), மஞ்சள் (572 நானோமீட்டர்) மற்றும் சிவப்பு (655 நானோமீட்டர்) ஒளியை வெளியிடுகின்றன. இதன் விளைவாக, இவை வெள்ளை ஒளி உமிழும் டையோடுகளுக்கு ஏற்றவையாகவும் வெள்ளை ஒளியை அடைய பல கூறுகளைப் பயன்படுத்தும் பிற தொழில்நுட்பங்களை விட அதிக ஒளிர்வு திறன், வண்ண மறுபயன்பாடு மற்றும் குறைந்த உற்பத்தி செலவு போன்ற நன்மைகளையும் வழங்குகின்றன. டிசிப்ரோசியம் நைட்ரேட்டு அறுநீரேற்று, ஆக்சாலிக் அமில இருநீரேற்று மற்றும் எத்திலீன் கிளைக்கால் ஆகியவற்றைப் பயன்படுத்தி நுண்ணலை உதவியுடன் கூடிய வீழ்படிவு மூலம் இவற்றைத் தயாரிக்கலாம்.

## உலோகக் கரிம கட்டமைப்புகள்
பல டிசிப்ரோசியம் ஆக்சலேட்டு உலோகக் கரிம கட்டமைப்புகள் ஒருங்கிணைக்கப்பட்டுள்ளன. உதாரணமாக, ஒன்பது-ஒருங்கிணைப்பு கொண்ட இருபரிமான சேர்மமான  [Dy(C2O4)1.5(H2O)3]n·2nH2O சேர்மத்தை சோடியம் ஆக்சலேட்டுடன்  டிசிப்ரோசியம்(III) பெர்குளோரேட்டு அறுநீரேற்றின் நீர்வெப்ப வினை மூலம் தயாரிக்க முடியும். கூடுதலாக, முப்பரிமான சேர்மமான {[Dy(C2O4)1.5phen]·0.5H2O}n சேர்மத்தை டிசிப்ரோசியம்(III) நைட்ரேட்டு ஐந்துநீரேற்று, ஆக்சாலிக் அமிலம் மற்றும் பென்(1,10-பெனாந்தரோலின்) ஆகியவற்றை உள்ளடக்கிய ஒரு நீர்வெப்ப வினை மூலம் தயாரிக்க முடியும். இந்த டிசிப்ரோசியம்  அடிப்படையிலான உலோகக் கரிம கட்டமைப்புகள் ஒற்றை-மூலக்கூறு காந்தங்கள்  துறையில் ஆராய்ச்சி ஆர்வத்தைக் கொண்டுள்ளன.

## மேற்கோள்கள்


பகுப்பு:டிசிப்ரோசியம் சேர்மங்கள்
பகுப்பு:ஆக்சலேட்டுகள்
அக இணையம்

**அக இணையம் ( Intranet )** என்பது ஒரு நிறுவனமோ அல்லது ஒரு குறிப்பிட்ட குழுவோ மட்டும் பயன்படுத்தக்கூடிய ஒரு தனிப்பட்ட இணையம் போன்றது. இது பொது இணையத்தைப் போல எல்லோரும் பார்க்க முடியாது. ஒரு அலுவலகத்தில் உள்ள ஊழியர்கள் தங்களுக்குள் தகவல்களைப் பரிமாறிக் கொள்ளவும், கோப்புகளைப் பகிரவும், நிறுவனத்தின் அறிவிப்புகளைப் பார்க்கவும் இது பயன்படுகிறது.  இது இணையத்தின் தொழில்நுட்பங்களைப் பயன்படுத்தி வடிவமைக்கப்பட்டிருந்தாலும், பொது இணையத்தைப் போலன்றி, நிறுவனத்தின் ஊழியர்கள் அல்லது அங்கீகரிக்கப்பட்ட பயனர்கள் மட்டுமே அணுகக்கூடியதாக இருக்கும். 

உதாரணமாக ஒரு பெரிய தொழிற்சாலையில் உள்ளவர்கள் தங்கள் வேலை சம்பந்தப்பட்ட தகவல்களை விரைவாகப் பெறவும், ஒருவருக்கொருவர் தொடர்பு கொள்ளவும் அக இணையத்தைப் பயன்படுத்துவார்கள். இதன் மூலம் வெளிநபர்கள் உள்நுழைந்து தகவல்களைத் திருட முடியாத பாதுகாப்பான சூழல் உருவாகிறது. நிறுவனத்தின் கொள்கைகள், விடுமுறை நாட்கள் பற்றிய தகவல்கள், ஊழியர்களின் விவரங்கள் போன்றவற்றை அக இணையத்தில் எளிதாகக் காணலாம். இது நிறுவனத்தின் உள்ளே தகவல்தொடர்பை மேம்படுத்தி, வேலைகளைச் சுலபமாக்குகிறது. இதன் முக்கிய நோக்கம் ஒரு நிறுவனத்திற்குள் தகவல்களைப் பகிர்தல், ஊழியர்களிடையே ஒத்துழைப்பை மேம்படுத்துதல், நிறுவனத்தின் கொள்கைகள், அறிக்கைகள் போன்றவற்றை பாதுகாப்பாகப் பரப்புதல்.  இது ஒரு மூடிய வலையமைப்பு போல செயல்படுகிறது, அதாவது குறிப்பிட்ட நபர்கள் மட்டுமே உள்ளே நுழைய முடியும்.  இது பொது இணையத்துடன் ஒப்பிடுகையில் மிகக் குறைவான பயனாளர்களைக் கொண்டது.

## நன்மைகள்
* ஊழியர்கள் தங்கள் கடமைகளுக்கு தேவையான தகவலை வேகமாக தேடிப் பெற முடியும்.

* இணையவழி மூலம் ஆவணங்கள், கையேடுகள், திட்டங்கள், பயிற்சி ஆவணங்கள் கிடைக்கின்றன.

* நேரடி ஒத்துழைப்பு, கருத்துக்கூட்டங்கள் ஊழியர்களுக்கு இணைந்து வேலை செய்ய உதவுகிறது.

* அங்கீகரிக்கப்பட்ட பயனர்களுக்கு இங்கே இருக்கலாம் என்பதால் தனித்தன்மை, பாதுகாப்பு சாத்தியம் உள்ளது.

* தகவல் பரிமாற்றம்: மின்னஞ்சல், உடனடி செய்தி, குழு அறையிகள் (discussion rooms), தொலைஇணையக் கூட்டங்கள் கிடைக்கின்றன.

## வேறுபாடுகள்
அக இணையம் (Intranet) மற்றும் இணையம் (Internet) இரண்டும் தகவல் பரிமாற்றத்திற்கு பயன்படும் வலையமைப்புகள் என்றாலும், அவை செயல்படும் விதத்தில் பெரிய வேறுபாடுகள் உள்ளன.

அக இணையம் (Intranet): இது ஒரு மூடிய வலையமைப்பு போல செயல்படுகிறது, அதாவது குறிப்பிட்ட நபர்கள் மட்டுமே உள்ளே நுழைய முடியும்.

இணையம் (Internet): இது ஒரு உலகளாவிய வலையமைப்பு. யாராலும் சொந்தம் கொண்டாடப்படாத, எல்லோரும் பயன்படுத்தக்கூடிய ஒரு பெரிய வலைப்பின்னல் இது. உலகெங்கிலும் உள்ள பில்லியன் கணக்கான மக்கள் இதை அணுக முடியும். தகவல் தேடுதல், மின்னஞ்சல் அனுப்புதல், சமூக ஊடகங்களில் உலவுதல், இணைய வங்கிச் சேவைகள் போன்ற பலவற்றுக்கும் இணையம் பயன்படுகிறது. இது ஒரு திறந்தவெளி உலகம் போன்றது, பாதுகாப்பற்றதாகவும் இருக்கலாம், ஏனெனில் யார் வேண்டுமானாலும் உள்ளே வர முடியும்.

## உசாத்துணைகள்

பகுப்பு:கணினியியல்
தோரியம் இருசிலிசைடு

**தோரியம் இருசிலிசைடு** (*Thorium disilicide*) என்பது Si2Th என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். தோரியம் டைசிலிசைடு என்ற பெயராலும் இது அறியப்படுகிறது. தோரியமும்  சிலிக்கானும் சேர்ந்து இந்த இருமச் சேர்மம் உருவாகிறது. முதன்முதலில் 1942ஆம் ஆண்டு இயார்ச்சு பிரவுரும் ஏ. மிட்டியசும் இச்சேர்மத்தை விரிவாக ஆராய்ந்தனர்.  தோரியம் இருசிலிசைடு சேர்மத்துடன் கூடுதலாக, பிற தோரியம் சிலிசைடுகள் அறியப்படுகின்றன: முத்தோரியம் இருசிலிசைடு, தோரியம் மோனோசிலிசைடு, முத்தோரியம் பெண்டாசிலிசைடு மற்றும் Th6Si11 என்பன பிற தோரியம் சிலிசைடுகள் ஆகும். 

## தயாரிப்பு
1905ஆம் ஆண்டில் ஒரு மின்சார வில்விளக்கில் தோரியம் டை ஆக்சைடை சிலிக்கானுடன் சேர்த்து  வினைபுரியச் செய்வதன் மூலமும், 1907ஆம் ஆண்டில் ஓட்டோ ஓனிக்சுமிட்டு என்பவரால் 1000 °செல்சியசு வெப்பநிலையில் அலுமினியக் கரைப்பான் முன்னிலையில் தனிமங்கள் இரண்டையும் சேர்த்து வினைபுரியச் செய்து தோரியம் இருசிலிசைடு தயாரிக்கப்பட்டது.

## பண்புகள்
தோரியம் இருசிலிசைடு ஒரு கருப்பு நிற திடப்பொருளாகும். அலுமினியம் இருபோரைடு வகையின் P6/mmm (இடக்குழு எண். 191) என்ற என்ற இடக்குழுவுடன் ஓர் அறுகோண படிக அமைப்பைக் கொண்டுள்ளது. 1300 ° செல்சியசு வெப்பநிலைக்கு மேல் குறைந்த வெப்பநிலை வடிவத்திலிருந்து உருவாகின்ற உயர் வெப்பநிலை வடிவ தோரியம் இருசிலிசைடு உள்ளது. இதன் கட்டமைப்பு I41/amd என்ற இடக்குழுவுடன் (இடக்குழு எண். 141) நாற்கோணப் படிக அமைப்பில் காணப்படுகிறது.

## மேற்கோள்கள்


பகுப்பு:தோரியம் சேர்மங்கள்
பகுப்பு:சிலிசைடுகள்
பகுப்பு:அணுக்கருப் பொருட்கள்
அக்கியம்பட்டி

**அக்கியம்பட்டி** என்பது இந்திய மாநிலமான தமிழ்நாட்டில் நாமக்கல் மாவட்டத்தில் உள்ள சேந்தமங்கலம் நகரத்தில் உள்ள ஒரு பாகுதியாகும் மற்றும் சுற்றுப்புறமாகும். இது 2016 இல் சேந்தமங்கலம் நகராட்சியுடன் இணைக்கப்பட்டது .
கே. மாதவன் (சுதந்திரப் போராட்ட வீரர்)

**கே. மாதவன்**  (*K. Madhavan*)  கேரளாவைச் சேர்ந்த இந்தியச் சுதந்திர ஆர்வலரும் பொதுவுடைமைக் கட்சியின்  தலைவரும் ஆவார். கே. மாதவன் 1915 ஆகத்து 26 அன்று பிறந்தார். 

## வாழ்க்கைக் குறிப்பு
பிரித்தானிய இந்தியாவின் காஞ்சங்காட்டில் ஏ.சி. ராமன் நாயர், கொழுங்கல் உன்னங்க அம்மா ஆகியோருக்கு மகனாகப் பிறந்தார். பள்ளியில் படிக்கும் போது, ​​உப்புச் சத்தியாக்கிரகத்தில் சேர்ந்து போராடினார். கே. கேளப்பன் தலைமையில் நடைபெற்ற இந்த உப்புச்சத்தியாகிரகப் போரில் கலந்து கொண்ட தன்னார்வலர்களில் இளையவர் என்ற சிறப்பு மாதவனுக்கு கிடைத்தது. 1930 ஆகத்து 20 அன்று கைது செய்யப்பட்டு ஆறு மாத கடுங்காவல் சிறைதண்டனை விதிக்கப்பட்டுச் சிறைக்கு அனுப்பப்பட்டார். இதுதான் அரசியலில் கே. மாதவனின்  தீவிர ஈடுபாட்டின் தொடக்கமாகும். திருவாங்கூர், கொச்சி, மலபார்ப் பகுதி காங்கிரசு ஆகியவை கேரளப் பிரதேச காங்கிரசு குழுவை உருவாக்க இணைக்கப்பட்டன. 1921-இல் செயலாளராக இருந்தார். பின்னர் காங்கிரசு கட்சியின் தீவிர சோசலிசக் குழுவின் பல உறுப்பினர்களுடன் சேர்ந்து, தாய் அமைப்பை விட்டு வெளியேறி இந்தியப் பொதுவுடைமைக் கட்சியில் சேர்ந்தார். தனது 101-ஆவது வயதில் 2016 செப்டம்பர் 25 அன்று இறந்தார்.

இவரது சுயசரிதையான 'பயசுவினியூடே தீரங்களில்' (பயசுவினி நதிக்கரையில்) நவீன கேரள வரலாற்றில் ஒரு மாற்றத்தை ஏற்படுத்தும் தலைமுறையின் மதிப்புமிக்க ஆவணமாகக் கருதப்படுகிறது.

## மேற்கோள்கள்
 

பகுப்பு:1915 பிறப்புகள்
பகுப்பு:2016 இறப்புகள்
பகுப்பு:விடுதலைப் போராட்ட வீரர்கள்
பகுப்பு:இந்தியப் பொதுவுடைமைக் கட்சி அரசியல்வாதிகள்
பகுப்பு:மலையாள அரசியல்வாதிகள்
பகுப்பு:நூறு வயது இந்திய ஆண்கள்
திருவள்ளுவர் கலாச்சார மையம்

உலகெங்கிலும் **திருவள்ளுவர் கலாச்சார மையங்களை** நிறுவி, பாரதத்தின் வளமான கலாச்சாரத்தை வெளிப்படுத்தவும், யோகா, ஆயுர்வேதம், பாரதிய மொழிகள், பாரம்பரிய இசை போன்றவற்றில் பயிற்சி அளிக்கவும் ஏற்பாடு செய்யப்படும் என்று 2024ம் ஆண்டு மத்தியரசு அறிவித்தது. ஜனநாயகத்தின் தாயாக ஆயிரக்கணக்கான ஆண்டுகளாகப் போற்றப்படும் பாரதத்தின் வளமான ஜனநாயக பாரம்பரியத்தை இக்கலாச்சார மையத்தின் ஊடாக உலகலாவிய அளவில் எடுத்துரைக்கப்படும்.

* முதல் மையமாக சிங்கப்பூரில் அமைக்கப்படும் என்று செப்டம்பர் 2024ல் அறிவிக்கப்பட்டது.
* சிறீலங்கா ஜப்னாவில் இரண்டாவது திருவள்ளூவர் கலாச்சார மையம் 18 ஜனவரி 2025ல் திறக்கப்பட்டது.

## மேலும் காண்க
* காசி தமிழ் சங்கமம்
* செம்மொழித் தமிழாய்வு மத்திய நிறுவனம்

## சான்றுகள்

பகுப்பு:திருவள்ளுவர் நினைவிடங்கள்
பச்சையம்மன் கோவில்

ஈரோடு கருங்கல்பாளையம் பகுதியில் உள்ள பச்சையம்மன் கோவிலில், அம்மனுக்கு காவல் தெய்வமாக வாமுனி செம்முனியார் உள்ளார். இந்த கோவிலில் பச்சையம்மன் மற்றும் மன்னார்சாமி சன்னதிகள் உள்ளன. மேலும், மூன்று நிலை ராஜகோபுரமும் உள்ளது. 

இது ஒரு பிரபலமான கிராமக் கோயில் ஆகும். இந்த கோவிலில் பச்சையம்மன் மற்றும் மன்னார்சாமிக்கு தனித்தனியாக சன்னதிகள் உள்ளன. மேலும், இந்த கோவிலில் மூன்று நிலை ராஜகோபுரம் உள்ளது. 

இக்கோயிலின் வரலாறு பற்றி சொல்ல வேண்டுமென்றால், இது ரங்கசாமி செட்டியாரின் மூன்று மகன்களின் குடும்பத்தினரால் 1890-களின் பிற்பகுதியில் கட்டப்பட்டதாக கருதப்படுகிறது. மேலும், இந்த கோவிலில் பச்சையம்மன் அம்மன் மற்றும் மன்னார்சாமி சன்னதிகள் உள்ளன, தன்னை வணங்கும் அனைவருக்கும் அவர் காவலாக இருப்பதாக நம்பப்படுகிறது. 

கருங்கல்பாளையம் பகுதியில் உள்ள இந்த பச்சையம்மன் கோவில், ஈரோட்டில் உள்ள முக்கியமான கோவில்களில் ஒன்றாகும். இந்த கோவிலுக்கு பக்தர்கள் பலர் வந்து அம்மனை வழிபட்டுச் செல்கின்றனர்.
ஏபிசு நியர்க்டிகா

***ஏபிசு நியர்க்டிகா*** (*Apis nearctica*) என்பது மத்திய மியோசீன் காலத்தில் தற்போதைய நெவாடாவில் அழிந்துபோன தேனீ சிற்றினமாகும். இது நெவாடாவின் இசுடீவர்ட் பள்ளத்தாக்கில் கண்டுபிடிக்கப்பட்டது. மேலும் 2009ஆம் ஆண்டில் மைக்கேல் எசு. ஏங்கல், இசுமாயில் ஏ. கினோஜோசா-தியாசு, அலெக்சாண்ட்ரா பி. ரசினிட்சின் ஆகியோரால் விவரிக்கப்பட்டது.

இந்தச் சிற்றினம் அழிந்துபோன *ஆம்ப்ரசுடெரி* சிற்றினக் குழுவைச் சேர்ந்தது. இது தென்மேற்கு செருமனியின் மியோசீனில் காலத்திலிருந்து அழிந்துபோன *ஏபிசு ஆம்ப்ரசுடெரி* சிற்றினத்தை மிகவும் ஒத்திருக்கிறது. மேலும் இரண்டு சிற்றினங்களும் புவியியல் வரம்பால் தொடர்புடையதாக இருக்கலாம்.

இது ஒரு புதைபடிவமாக இருந்தாலும், புதிய உலகில் இதுவே முதலில் அறியப்பட்ட *ஏபிசு* சிற்றின படிமமாகும். மேலும் இங்கு காணப்படும் ஒரே புதைபடிவ சிற்றினம் இதுவாகும்.

## மேற்கோள்கள்

பகுப்பு:தேனீக்கள்
பெரிய மடத்துப்பாளையம்

பெரியமடத்துப்பாளையம் என்பது ஈரோடு மாவட்டத்தில் அமைந்துள்ள ஒரு கிராமம். இது பெருந்துறை நகராட்சியின் ஒரு பகுதியாகும். இந்தக் கிராமம் பெருந்துறையின் மையத்தில் அமைந்துள்ளது. கிராமத்தின் வலது பக்கத்தில் மிகப்பெரிய சிப்காட் தொழிற்சாலைகள் உள்ளன. கிராமத்தின் இடது பக்கத்தில் பெருந்துறை மருத்துவக் கல்லூரி உள்ளது. பெருந்துறை பேருந்து நிலையம் மடத்துப்பாளையத்தில் இருந்து இரண்டு கி.மீ. தொலைவில் உள்ளது. கிராமத்தின் பின்புறம் கோவை முதல் சேலம் வரையான முதன்மைப் புறவழிச்சாலை உள்ளது.
thumb|மடத்துப்பாளையம்

## அருகிலுள்ள ஊர்கள்
* கருகம்பாளையம்
* ஓலப்பாளையம்
* கனகம்பாளையம்
* மாயா அவென்யூ
* கோட்டைமேடு

## அருகிலுள்ள மருத்துவமனைகள்

* ராம்பிரசாத் மல்டிஸ்பெஷாலிட்டி மருத்துவமனை
* பெருந்துறை மருத்துவக் கல்லூரி மற்றும் மருத்துவமனை

## வழிபாட்டுத் தலங்கள்

* கருப்பராயன் கோவில்
* பெருமாள் கோவில்
* மாரியம்மன் கோவில்

## மேற்கோள்கள்
குர்சரண் சிங்

**குர்சரண் சிங்** (*Gurcharan Singh*)  இந்தியாவைச் சேர்ந்த ஓர் ஓவியர் ஆவார். உருவ ஓவியங்களுக்கு இவர் பெயர் பெற்றவராகத் திகழ்ந்தார். 1949 ஆம் ஆண்டு இந்திய மாநிலமான பஞ்சாபில் உள்ள பாட்டியாலாவில் இவர் பிறந்தார்.  சண்டிகரில் உள்ள அரசு கலை மற்றும் கைவினைக் கல்லூரியில் பயின்றார். இந்தியாவிலும் வெளிநாட்டிலும் பல குழு கண்காட்சிகளை நடத்தியுள்ளார். மேலும் இவரது படைப்புகள் 1984ஆம் ஆண்டில்  டோக்கியோவில் நடந்த பன்னாட்டு  இரண்டு ஆண்டுகளுக்கு ஒரு முறை நடைபெறும் கண்காட்சியிலும், 1986ஆம் ஆண்டில் சியோல் நகரத்தில் நடந்த சமகால கலைக் கண்காட்சியிலும், 1988ஆம் ஆண்டில் இலண்டனில் நடந்த சமகால கலை விழாவிலும் காட்சிப்படுத்தப்பட்டன. புது தில்லியில் உள்ள லலித் கலா அகாடமி, புது தில்லியில் உள்ள தேசிய நவீன கலைக்கூடம் மற்றும் பாரிசு நகரத்தில் உள்ள இந்தியா இல்லம் ஆகியவை இவரது ஓவியங்களை தங்கள் வளாகத்தில் காட்சிக்கு வைத்துள்ளன. இவரது தனித்துவமான ஓவியங்கள் நிதி ரீதியாக நலிவடைந்த வகுப்புகளைச் சேர்ந்த மக்களை அடிப்படையாகக் கொண்டவையாகும். தி ரெட் லைட் இன் பிளாக் அண்ட் ஒயிட் மற்றும் லெசு மிசரபிள்சு ஆகியவை இவரது குறிப்பிடத்தக்க படைப்புகளில் இரண்டு முக்கியப் படைப்புகளாகும்.

## மேலும் காண்க
*தேசிய நவீன கலைக்கூடம், புதுதில்லி

## மேற்கோள்கள்


பகுப்பு:பத்மசிறீ விருது பெற்ற கலைத் துறையினர்
பகுப்பு:1949 பிறப்புகள்
பகுப்பு:இந்திய ஓவியர்கள்
பகுப்பு:பஞ்சாப் நபர்கள்
இரன்பீர் கலேகா

**இரன்பீர் கலேகா** (*Ranbir Kaleka*) என்பவர் இந்தியாவின் புது தில்லியைச் சேர்ந்த ஒரு சமகால பல்லூடக கலைஞராவார். 1953ஆம் ஆண்டில் இவர் பிறந்தார். இவரது படைப்புகள் பெரும்பாலும் விலங்குகள், பாலியல் மற்றும் பாரம்பரியம் ஆகிய கருப்பொருள்களை மையமாகக் கொண்டவையாகும். ஆரம்பத்தில் ஓர் ஓவியராகப் பயிற்சி பெற்ற இவரது படைப்புகள், சோதனைத் திரைப்படக் கதைத் தொடர்களுக்குள் இரு பரிமாண வரைதிரைகளாக அதிகளவில் இயங்குபடங்களாகியுள்ளன. மேலும் பல்வேறு முக்கிய பன்னாட்டு காட்சியகங்கள் மற்றும் அருங்காட்சியக அரங்குகளில் இவை காட்சிப்படுத்தப்பட்டுள்ளன.

2007 ஆம் ஆண்டில், அமெரிக்காவின் சிக்காகோவிலுள்ள சுபெர்டசு அருங்காட்சியகத்தின் மூத்த இயுடைகா கண்காணிப்பாளரான முனைவர் பெலிசிடாசு எய்மான்-இயெலினெக்கு, இரன்பீர் கலேகாவை ஓர் இன அழிப்பு படுகொலை நினைவுச்சின்னத்தை உருவாக்க நியமித்தார். தளம் சார்ந்த காணொளி நிறுவலுக்கு "கண்டிசர்" என்று பெயரிடப்பட்டது. இது பிரிமோ லெவியின் அதே பெயரின் கவிதையால் ஈர்க்கப்பட்டு, எய்மன்-இயெலினெக்குடன் கலந்தாலோசிக்கப்பட்டு வந்தது. இந்த நிறுவல் இரண்டு திட்டக் காட்சிகளைக் கொண்டுள்ளதாகும். ஓர் ஓவியம் மற்றும் ஆசுவிட்சின்ன் வாய்மொழி சாட்சியத்தின் ஒலி விவரிப்பு என்பன அவ்விரண்டு காட்சிகளாகும்.

2002 ஆம் ஆண்டில், இரன்பீர் கலேகா ஆத்திரியாவின் வியன்னாவில் உள்ள குன்சுதாலேயில் "காபிடல் அண்டு கர்மா என்ற இந்தியக் கலைக் கண்காட்சியில் பங்கேற்றார்.

1979 ஆம் ஆண்டு தில்லியில் இலலித் கலா அகாடமி ஏற்பாடு செய்த 22ஆவது தேசிய கலை கண்காட்சியில் இரன்பீர் கலேகாவுக்கு இந்தியக் குடியரசுத் தலைவர் தேசிய விருது வழங்கினார். 2005 ஆம் ஆண்டில், இயூலி எவன்சு, கோர்டன் நாக்சு மற்றும் பீட்டர் நாகி ஆகியோர் இணைந்து நடத்திய  'ஐகான் - இந்தியா கன்டெம்பரரி' 51ஆவது வெனிசு கண்காட்சியில் கலேகா கௌரவப்படுத்தப்பட்டார். 2019 ஆம் ஆண்டில் பஞ்சாப் கலை மன்றம் மற்றும் பஞ்சாப் இலலித் கலா அகாடமியால் பஞ்சாப் கௌரவ் சன்மான் விருது இவருக்கு வழங்கப்பட்டது.

## மேற்கோள்கள்


பகுப்பு:1953 பிறப்புகள்
பகுப்பு:வாழும் மக்கள்
பகுப்பு:பல்லூடகம்
பகுப்பு:இந்தியக் கலைஞர்கள்
ஸ்ரீ தன்வந்திரி கோவில்

ஸ்ரீ தன்வந்திரி கோவில்  கோயம்புத்தூரில் அமைந்துள்ளது.இது சிகிச்சைசாலை மற்றும்  ஆயுர்வேத அறக்கட்டளை வளாகத்தின் வளாகம், தென்னிந்தியாவில் அரிதான ஒரு தன்வந்தரி கோயிலால் புனிதப்படுத்தப்பட்டுள்ளது. ஆயுர்வேத அறிவுக்கும் மூலமான தன்வந்தரிக்கு அர்ப்பணிக்கப்பட்டது. நோயாளிகளின் ஆரோக்கியம் மற்றும் நல்வாழ்வுக்காக ஒவ்வொரு நாளும் சடங்குகள் செய்யப்படுகின்றன. கூடுதலாக, விநாயகர், அய்யப்பன், சிவன், ஹனுமான் மற்றும் நவக்கிரகங்கள் போன்ற பிற தெய்வங்களும் இங்கு வணங்கப்படுகின்றன. கோயிலின் இருப்பு மற்றும் சடங்குகளின் செயல்திறன், மந்திரங்கள் அல்லது மந்திரங்களை உச்சரித்தல், தாள டிரம் தாளங்கள் அனைத்தும் இந்த வளாகத்தில் குணப்படுத்தும் சூழ்நிலையை சேர்க்கின்றன.
வாகராயம் பாளையம்

**வாகராயம்பாளையம்** என்பது **[[கோயம்புத்தூர்|கோயம்புத்தூரில்]]** அமைந்துள்ள ஒரு பகுதி. இந்த இடத்தின் பின்கோடு 641659. இந்த இடம் படுவம்பள்ளி, சோலக்காட்டுப்பாளையம் மற்றும் மோப்பேரிபாளையம் அருகே உள்ளது.

## '''அமைவிடம்'''
கடல் மட்டத்திலிருந்து சுமார் 400.45 மீ. உயரத்தில், () என்ற  கொண்டு, வாகராயம்பாளையம் அமையப் பெற்றுள்ளது.

## '''அரசு மேல்நிலைப் பள்ளி'''
**வாகராயம்பாளையம் அரசு மேல்நிலைப் பள்ளி** (())1962 ஆம் ஆண்டு நிறுவப்பட்டது மற்றும் இது கல்வித் துறையால் நிர்வகிக்கப்படுகிறது. இது நகர்ப்புறத்தில் அமைந்துள்ளது. இது தமிழ்நாட்டின் கோயம்புத்தூர் மாவட்டத்தின் சூலூர் தொகுதியில் அமைந்துள்ளது. இந்தப் பள்ளியில் 6 முதல் 12 ஆம் வகுப்பு வரையிலான வகுப்புகள் உள்ளன. இந்தப் பள்ளி இணை கல்வி மற்றும் இணைக்கப்பட்ட முன் தொடக்கப் பிரிவு இல்லை. இந்தப் பள்ளியில் தமிழ் மற்றும் ஆங்கிலம் பயிற்றுவிக்கும் மொழியாகும்.

இந்தப் பள்ளியில் அரசு கட்டிடம் உள்ளது. கற்பித்தல் நோக்கங்களுக்காக 29 வகுப்பறைகள் உள்ளன. அனைத்து வகுப்பறைகளும் நல்ல நிலையில் உள்ளன. கற்பித்தல் அல்லாத செயல்பாடுகளுக்காக 20 அறைகள் உள்ளன. தலைமை ஆசிரியர்/ஆசிரியருக்கு ஒரு தனி அறை உள்ளது. பள்ளியில் பகுதி எல்லைச் சுவர் உள்ளது. பள்ளியில் மின்சார இணைப்பு உள்ளது. பள்ளியில் குடிநீர் ஆதாரம் குழாய் நீர் மற்றும் அது செயல்படுகிறது. பள்ளியில் 3 ஆண்கள் கழிப்பறைகள் உள்ளன, அது செயல்படுகிறது. மற்றும் 4 பெண்கள் கழிப்பறைகள் உள்ளன, அது செயல்படுகிறது. பள்ளியில் ஒரு விளையாட்டு மைதானம் உள்ளது. பள்ளியில் ஒரு நூலகம் உள்ளது மற்றும் அதன் நூலகத்தில் 1200 புத்தகங்கள் உள்ளன. மாற்றுத்திறனாளி குழந்தைகள் வகுப்பறைகளை அணுக பள்ளிக்கு சாய்வுதளம் தேவையில்லை. கற்பித்தல் மற்றும் கற்றல் நோக்கங்களுக்காக பள்ளியில் 20 கணினிகள் உள்ளன, அனைத்தும் செயல்படுகின்றன. பள்ளி வளாகத்தில் மதிய உணவு வழங்கப்படுகிறது மற்றும் தயார் செய்யப்பட்டுள்ளது.
போத்தேரி குஞ்சாம்பு வக்கீல்

**போத்தேரி குஞ்சாம்பு வக்கீல்** (*Potheri Kunjambu Vakil*) (1857–1919) கண்ணூர் மாவட்டத்தைச் சேர்ந்த ஆரம்பகால மலையாளக் கவிஞர்களில் ஒருவர் ஆவார். இவர், பகுத்தறிவாளர், புதின எழுத்தாளர், சமூக சேவகர், வழக்கறிஞர் என அறியப்படுகிறார். இவர் தாழ்த்தப்பட்டவர்களைப் பற்றி எழுதியுள்ளானர். இவர்களின் முன்னேற்றத்திற்காகப் பாடுபட்டார். தனது *சரஸ்வதி விஜயம்* என்ற புதினம் மூலம் மிகவும் பிரபலமானவர்.

கல்வி மற்றும் மூடநம்பிக்கைகளை ஒழிப்பதன் மூலம் தாழ்த்தப்பட்டவர்களின் மேம்பாடு சாத்தியமாகும் என்ற கருத்தை  தனது எழுத்துக்கள் மூலம் பரப்பினார். புலையர் இன மணமகளுக்கு ‘பஞ்சமர்’ என்ற பெயரை முதன்முதலில் வழங்கியவர் இவர்தான் என்றும் கூறப்படுகிறது.

## இளமையும் கல்வியும்
போத்தேரி குஞ்சாம்பு, 1857 சூன் 6 அன்று கண்ணூருக்கு அருகிலுள்ள பள்ளிக்குன்னுவில் பன்னன்பரா என்னுமிடத்தில் பிறந்தார். தனது தந்தை போத்தேரி குஞ்சக்கனால் நடத்தப்பட்ட எழுத்துப்பள்ளியில் படித்த பிறகு, இவர் சமசுகிருதம், மலையாளத்தில் கல்வி பயின்றார். பின்னர் கண்ணூரில் உள்ள அரசு ஆங்கிலப் பள்ளியில் பயின்ற இவர், மெட்ரிகுலேசனில் தேர்ச்சி பெற்றார். ஆனால், வறுமை காரணமாக உயர்கல்வியைத் தொடர முடியவில்லை.

## தொழில் வாழ்க்கை
குஞ்சாம்பு சிறிது காலம் நீதிமன்ற எழுத்தராகப் பணியாற்றினார். பின்னர் சட்டக் கல்வியில் தேர்ச்சி பெற்று தளிப்பறம்பா மற்றும் கண்ணூரில் வழக்கறிஞரானார். இவர் கோலாத்திரி அரச குடும்பத்தின் சட்ட ஆலோசகராக இருந்தார். அரச தேரில் பயணித்த வழக்கறிஞரான இவர், பல ஏக்கர் நிலங்களை வைத்திருந்த நில உரிமையாளராகவும் இருந்தார். இந்திய சமுதாய மறுமலர்ச்சியாளர் நாராயணகுருவின் ரசிகர் ஆவார்.

## பணிகள்
இந்துக் கோவில் நிர்வாகத்திற்காக ஒரு வாரியம் அமைக்கப்பட வேண்டும் என்றும், கோயில் வருவாயில் ஒரு குறிப்பிட்ட சதவீதம் மணப்பெண்களின் கல்வி முன்னேற்றத்திற்குப் பயன்படுத்தப்பட வேண்டும் என்றும் வாதிட்டார். 1890 ஆம் ஆண்டில், மணப்பெண்களுக்காக தனது சொந்த தொடக்கப் பள்ளியை நிறுவி தனது சொந்த சகோதரரை அங்கு கற்பிக்க நியமித்தார். கேரள பத்திரிகை, கேரள சஞ்சரி, பாசாபோசினி போன்ற பத்திரிகைகளில் சமய சீர்திருத்தம் மற்றும் பொதுசன மேம்பாடு குறித்து கூர்மையான கட்டுரைகளை எழுதினார்.பெண்கள் கல்வியின் முக்கியத்துவத்தை அறிந்த குஞ்சாம்பு, தனது மகளை சென்னை மருத்துவக் கல்லூரியில் படிக்க வைத்து மருத்துவராகவும், சமூகத்திற்கு ஒரு முன்மாதிரியாகவும் அனுப்பியுள்ளார். இவரின் மகள் பருவம்மாள் மலபார் மாவட்டத்தில் முதல் பெண் மருத்துவர் ஆவார்.

குஞ்சம்பு கண்ணூரில் *எட்வர்ட் அச்சகம்* என்ற அச்சகத்தையும் நிறுவினார். பத்து ஆண்டுகளாக கண்ணூர் நகராட்சித் தலைவராக இருந்தார்.

## மேற்கோள்கள்

பகுப்பு:1919 இறப்புகள்
பகுப்பு:1857 பிறப்புகள்
பகுப்பு:கண்ணூர் மாவட்ட மக்கள்
பகுப்பு:மலையாளக் கவிஞர்கள்
யாக்கோபுபுரம்

**யாக்கோபுபுரம் ஊராட்சி**, தமிழ்நாட்டின் திருநெல்வேலி மாவட்டத்தில் உள்ள வள்ளியூர் ஊராட்சி ஒன்றியத்தில் அமைந்துள்ளது.இந்த ஊராட்சி, ராதாபுரம் சட்டமன்றத் தொகுதிக்கும் திருநெல்வேலி மக்களவைத் தொகுதிக்கும் உட்பட்டதாகும். சிதம்பரபுரம், யாக்கோபுபுரம் பஞ்சாயத்தின் ஒரு பகுதியாகும்.

யாக்கோபுபுரம் ஊரின் அஞ்சல் குறியீட்டு எண்  627114 ஆகும்.

இவ்வூரில் ஒரு கிளை அஞ்சல் அலுவலகம் உள்ளது.
## கல்வி
### பள்ளி
இவ்வூரில் TDTA உயர்நிலைப் பள்ளி உள்ளது.
## சமயம்
### தேவாலயம்
இவ்வூரில், CSI பரிசுத்த யாக்கோபின் தேவாலயம் ஒன்றும் கட்டப்பட்டுள்ளது.                                                                                                                                                                        
## மேற்கோள்கள்


பகுப்பு:திருநெல்வேலி மாவட்ட ஊராட்சிகள்
அருள்மிகு கோதண்டராமர் திருக்கோயில்

thumb|அருள்மிகு கோதண்டராமர் திருக்கோயில்,
அருள்மிகு கோதண்டராமர் திருக்கோயில்,கோயம்புத்தூரில் உள்ள ராம்நகரில் அமைந்துள்ளது.

இக்கோவிலின் சிறப்பு ராம நவமி மற்றும் பிற முக்கிய நாட்களில் சிறப்பு பூஜைகள் மற்றும் வழிபாடுகள் நடைபெறும்.இக்கோயில் விழாக்களும், வழிபாடுகளும் ராம நவமி, கார்த்திகை தீபம், வைகுண்ட ஏகாதசி, அனுமன் ஜெயந்தி போன்ற நாட்களில் சிறப்பு பூஜைகள் நடைபெறும். திருவோண நட்சத்திர நாட்களில் மகா சுதர்சன ஹோமம், தன்வந்திரி ஹோமம் மற்றும் ஹயக்ரீவ ஹோமம் போன்ற ஹோமங்கள் தவறாமல் நடத்தப்படுகிறது.

கோயில் நேரங்கள்: திங்கள் முதல் ஞாயிறு வரை: காலை 6:00 மணி முதல் 11:00 மணி வரையிலும், மாலை 5:00 மணி முதல் இரவு 8:30 மணி வரையிலும் திறந்திருக்கும்.

போக்குவரத்து: கோயில் கோவையில் உள்ள ராம்நகரில் அமைந்துள்ளது. நீங்கள் கோயிலுக்கு செல்ல பேருந்து, ரயில் அல்லது டாக்சி போன்றவற்றை பயன்படுத்தலாம்.
கி. வெங்கடாசலம்

**கி. வெங்கடாசலம்** (*K. Venkatachalam*) என்பவர் இந்திய அரசியல்வாதியும் தமிழ்நாடு சட்டமன்ற மேனாள் உறுப்பினரும் ஆவார். இவர் திருச்சிராப்பள்ளி மாவட்டம் லால்குடியினைச் சேர்ந்தவர். முதுநிலை அறிவியலில் பட்டம் பெற்ற வெங்கடாசலம் இந்திய தேசிய காங்கிரசு கட்சியின் உறுப்பினர் ஆவார். இவர் 1984ஆம் ஆண்டு தமிழ்நாடு சட்டமன்றத்திற்கு நடைபெற்ற தேர்தலில் இலால்குடி சட்டமன்றத் தொகுதியில் போட்டியிட்டு வெற்றி பெற்று சட்டமன்ற உறுப்பினர் ஆனார்.

## மேற்கோள்கள்

பகுப்பு:8 ஆவது தமிழ்நாடு சட்டமன்ற உறுப்பினர்கள்
பகுப்பு:அனைத்திந்திய அண்ணா திராவிட முன்னேற்றக் கழக அரசியல்வாதிகள்
பகுப்பு:1951 பிறப்புகள்
ச. வேணுகோபால்

**ச. வேணுகோபால்** (*S. Venugopal*) என்பவர் இந்திய அரசியல்வாதியும் தமிழ்நாடு சட்டமன்ற மேனாள் உறுப்பினரும் ஆவார். இவர் கடலூர் மாவட்டம் துறைமுகம் பகுதியினைச் சேர்ந்தவர். இந்திய தேசிய காங்கிரசு கட்சியினைச் சார்ந்த இவர், 1984ஆம் ஆண்டு தமிழ்நாடு சட்டமன்றத்திற்கு நடைபெற்ற தேர்தலில் டாக்டர் இராதகிருஷ்ணன் சட்டமன்றத் தொகுதியில் போட்டியிட்டு வெற்றி பெற்று சட்டமன்ற உறுப்பினர் ஆனார்.

## இறப்பு
வேணுகோபால் 7 ஏப்ரல் 2024 அன்று இறந்தார்.

## மேற்கோள்கள்

பகுப்பு:8 ஆவது தமிழ்நாடு சட்டமன்ற உறுப்பினர்கள்
பகுப்பு:1938 பிறப்புகள்
பகுப்பு:2024 இறப்புகள்
பகுப்பு:இந்திய தேசிய காங்கிரஸ் அரசியல்வாதிகள்
கே. வி. வேணுகோபால்

**கே. வி. வேணுகோபால்** (*K. V. Venugopal*) என்பவர் இந்திய அரசியல்வாதியும் தமிழ்நாடு சட்டமன்ற மேனாள் உறுப்பினரும் ஆவார். இவர் தருமபுரி மாவட்டம் எச். செட்டிப்பள்ளி கிராமத்தினைச் சேர்ந்தவர். இந்திய தேசிய காங்கிரசு கட்சியினைச் சார்ந்த இவர், 1984ஆம் ஆண்டு தமிழ்நாடு சட்டமன்றத்திற்கு நடைபெற்ற தேர்தலில் தளி சட்டமன்றத் தொகுதியில் போட்டியிட்டு வெற்றி பெற்று சட்டமன்ற உறுப்பினர் ஆனார்.
## மேற்கோள்கள்

பகுப்பு:8 ஆவது தமிழ்நாடு சட்டமன்ற உறுப்பினர்கள்
பகுப்பு:1929 பிறப்புகள்
பகுப்பு:தமிழ்நாட்டைச் சேர்ந்த இந்திய தேசிய காங்கிரஸ் அரசியல்வாதிகள்
பகுப்பு:தருமபுரி மாவட்ட மக்கள்
சு. ஜெகதீசன்

**சு. ஜெகதீசன்** (*S. Jagadheeshan *) என்பவர் இந்திய அரசியல்வாதியும் தமிழ்நாடு சட்டமன்ற மேனாள் உறுப்பினரும் ஆவார். இவர் கரூர் மாவட்டம் அகிலாண்டபுரத்தைச் சேர்ந்தவர். இவர் உயர் நிலைப் பள்ளிக் கல்வியினைப் பயின்றுள்ளார். அனைத்திந்திய அண்ணா திராவிட முன்னேற்றக் கழகத்தினைச் சார்ந்த இவர், 1984ஆம் ஆண்டு தமிழ்நாடு சட்டமன்றத்திற்கு நடைபெற்ற தேர்தலில் அரவக்குறிச்சி சட்டமன்றத் தொகுதியில் போட்டியிட்டு வெற்றி பெற்று சட்டமன்ற உறுப்பினர் ஆனார்.

## மேற்கோள்கள்

பகுப்பு:8 ஆவது தமிழ்நாடு சட்டமன்ற உறுப்பினர்கள்
பகுப்பு:அனைத்திந்திய அண்ணா திராவிட முன்னேற்றக் கழக அரசியல்வாதிகள்
பகுப்பு:1949 பிறப்புகள்
அம்பை - 21

**அம்பை - 21** *(ASD 21), சுட்டுப் பெயர்: (AS 15024), முன்மொழிவு எண்: (IET 29799)* எனப்படும் இந்த நெல் வகை, **[[அம்பை - 16 (நெல்)|அம்பை - 16]]** X **மஞ்சள் சாரடை** என இரண்டு நெல் இரகங்களை இணைத்து உருவாக்கப்பட்ட தமிழ்நாட்டின் நெல் வகையாகும்.

## வெளியீடு
தமிழக நெல்லை மாவட்டத்தின், அம்பையில் அமைந்துள்ள தமிழ்நாடு நெல் ஆராய்ச்சி நிறுவனம் (TNAU), 2023 ஆம் ஆண்டு, இந்த நெல் வகையை வெளியிடப்பட்டதாக அறியப்படுகிறது.

## காலம்
குறுகியகால நெற்பயிர்களில் ஒன்றான இது, 120 நாட்களில் அறுவடைக்கு வரக்கூடியதாக கருதப்படுகிறது. இதுபோன்ற குறுகியகால நெற்பயிர்கள், முற்கால குறுவை / முற்கால கார் / பிற்கால பிசாணம் போன்ற பட்டங்களுக்கு (பருவங்கள்) ஏற்றதாக கூறப்படுகிறது.

## சான்றுகள்

பகுப்பு:நெல் வகைகள்
பகுப்பு:தமிழ்நாட்டின் நெல் வகைகள்
எம். கே. மேனன்

**விலாசினி** என்ற புனைபெயரில் நன்கு அறியப்பட்டவரான, **மூர்க்கநாட்டு கிருஷ்ணன்குட்டி மேனன்** (23 சூன் 1928 - 13 மே 1993), என்பவர் கேரளத்தைச் சேர்ந்த மலையாள எழுத்தாளர் ஆவார். இவர் இந்தியாவின் மிக நீளமான புதினமான *அவகாசிகள்* ( *The Inheritors)* எழுதியவர். அதற்காக இவர் 1981 இல் கேந்திர சாகித்ய அகாதமி விருதையும் 1983 இல் வயலார் விருதையும் பெற்றார். இவரது முதல் புதினமான  *நிறமுள்ள நிழல்கள்* 1966 ஆம் ஆண்டு கேரள சாகித்ய அகாதமி விருதைப் பெற்றது.

## வாழ்க்கை வரலாறு
எம். கே. மேனன் பிரித்தானிய இந்தியாவின் வடக்கஞ்சேரிக்கு அருகிலுள்ள கருமாத்திரத்தில் பிறந்தார். இவர் 1947 ஆம் ஆண்டு திருச்சூரில் உள்ள செயிண்ட் தாமஸ் கல்லூரியில் கணிதத்தில் பட்டம் பெற்றார். 1953 ஆம் ஆண்டு சிங்கப்பூருக்குப் புறப்பட்டு, அங்கு *இந்தியன் மூவி நியூஸ்* என்ற ஆங்கில மாத இதழின் ஆசிரியராக தனது வாழ்க்கையைத் தொடங்கினார். இரண்டு ஆண்டுகளுக்குப் பிறகு, சிங்கப்பூரில் உள்ள பிரெஞ்சு செய்தி நிறுவனமான ஏஜென்ஸ் பிரான்ஸ்-பிரஸ்சில்   துணை ஆசிரியரானார். இவர் கேரள சோசலிஸ்ட் கட்சியின் உறுப்பினராகவும் இருந்தார். சிங்கப்பூரில் இருந்து 1977 இல் கேரளத்திற்குத் திரும்பினார்.

இரண்டாம் உலகப் போரின் போது சிங்கப்பூரில் வாழ்ந்த மலையாளிகளின் வாழ்க்கையைப் பற்றிய தெளிவான விளக்கத்தை அளிக்கும் *"நிறமுள்ள நிழலுகள்"* (1965) என்ற புத்தகத்தின் மூலம் இவர் ஒரு புதின எழுத்தாளராக அறிமுகமானார். இவருக்கு நன ஓடை புதினத்தின் மீது ஒரு சிறப்பு விருப்பம் உண்டு. கதாபாத்திரங்களின் மனதில் என்ன நடக்கிறது என்பதன் மூலம் முழு கதையையும் விவரிக்கும் உத்தி கொண்ட புதினத்தில் *ஊஞ்சல்* குறிப்பிடத்தக்கதாகக் கருதப்படுகிறது. விலாசினி தனது புதினங்களில் ஜேம்ஸ் ஜோய்ஸ், வெர்ஜீனியா வூல்ஃப் ஆகியோரின் உதாரணங்களைப் பின்பற்றினார். இவரது மிகச்சிறந்த படைப்பு *அவகாசிகள்* ( *வாரிசுகள்* ) ஆகும். இது நான்கு தொகுதிகளாக 3958 பக்கங்களைக் கொண்டுள்ளது. இது இந்திய மொழியின் மிக நீளமான புதினமாகும்.

விலாசினி, ஜுவான் ருல்ஃபோவின் *பெட்ரோ பரமோ* மற்றும் சதேக் ஹெடாயத்தின் *தி பிளைண்ட் ஆவ்ல்* ( *பூஃப்-இ கூர்* ) உட்பட பல புதினங்களை மலையாளத்தில் மொழிபெயர்த்துள்ளார்.

## வெளியிடப்பட்ட படைப்புகள்

### புதினங்கள்

* *அவகாசிகள்* ( *வாரிசுகள்* )
* *ஊஞ்சல்* 
* *துடக்கம்* ( *தொடக்கம்* )
* *இனங்காட்ட கன்னிகள்*
* *சுண்டெலி*
* *யாத்ராமுகம்*
* *நிறமுள்ள நிழலுகள்*

### மற்றவை

* *கைதிரி* (கவிதைகள்)
* *உதிர்மணிகள்* (கட்டுரைகள்)
* *நோவலிலக்கொரு கிளிவாயில்* (கட்டுரைகள்)
* *பிரத்யக்ஷவல்கரணம் நாவல்* (கட்டுரைகள்)
* *ஸ்வா-லே* (இதழியல்)
* *சஹாசயனம்* ( கவாபதா யசுனாரியின் ஜப்பானிய புதினத்தின் மொழிபெயர்ப்பு)
* *குருடன் மூங்கா* (பாரசீக புதினமான *பூஃப்-இ கூரின்* ( *தி பிளைண்ட் ஆவ்ல்* ) சதேக் ஹெடாயத்தின் மொழிபெயர்ப்பு)
* *பெட்ரோபராமோ* ( ஜுவான் ருல்ஃபோவின் *பெட்ரோ பரமோ* என்ற எசுபானிய புதினத்தின் மொழிபெயர்ப்பு)

## அங்கீகாரங்கள்

* *நிறமுள்ள நிழலுக்கு* கேரளச் சாகித்திய அகாதமி விருது (1966).
* *அவகாசிகளுக்காக* கேந்திர சாகித்ய அகாடமி விருது (1981) 
* *அவகாசிகளுக்காக* வயலார் விருது (1983) *உரிமைகளுக்காக*

## மேற்கோள்கள்

பகுப்பு:1993 இறப்புகள்
பகுப்பு:1928 பிறப்புகள்
பகுப்பு:மலையாள மக்கள்
பகுப்பு:திருச்சூர் மாவட்ட மக்கள்
பகுப்பு:கேரள சாகித்ய அகாடமி விருது பெற்றவர்கள்
பொட்டாசியம் டெட்ராகுளோரோபிளாட்டினேட்டு

**பொட்டாசியம் டெட்ராகுளோரோபிளாட்டினேட்டு** (*Potassium tetrachloroplatinate*) என்பது K2PtCl4 என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். இந்த சிவப்பு கலந்த ஆரஞ்சு நிற உப்பு, பிளாட்டினத்தின் பிற ஒருங்கிணைப்பு சேர்மங்களைத் தயாரிப்பதற்கு தேவையான ஒரு முக்கியமான வினைப்பொருளாகும். பொட்டாசியம் நேர்மின் அயனிகளும் சதுரத்தள ஈரெதிர்மின்   PtCl2−4 அயனிகளும் சேர்ந்து இச்சேர்மம் உருவாகிறது. Na2PtCl4 உள்ளிட்ட தொடர்புடைய உப்புகள் பழுப்பு நிறமாகவும், ஆல்ககால்களில் கரையக்கூடியதாகவும் காணப்படுகின்றன. பரந்த அளவிலான கரிமக் கரைப்பான்களில் கரையக்கூடிய நான்கிணைய அம்மோனியம் உப்புகளும் அறியப்படுகின்றன.

## தயாரிப்பு
தொடர்புடைய அறுகுளோரோபிளாட்டினேட்டு உப்பை கந்தக டை ஆக்சைடுடன் சேர்த்து ஒடுக்கம் செய்வதன் மூலம் பொட்டாசியம் டெட்ராகுளோரோபிளாட்டினேட்டு தயாரிக்கப்படுகிறது. K2PtCl4 உப்பு பிளாட்டினம் தாதுக்களிலிருந்து மிக எளிதாகப் பெறக்கூடிய உப்புகளில் ஒன்றாகும். தண்ணீரில் மட்டுமே இது கணிசமாகக் கரையும். ஆல்ககால்களுடன் குறிப்பாக காரத்தின் முன்னிலையில், சூடுபடுத்தினால் பிளாட்டினம் உலோகமாகக் குறைக்க முடியும். [PPN]2PtCl4 போன்ற கரிம டெட்ராகுளோரோபிளாட்டினேட்டு உப்புகள் குளோரோகார்பன்களில் கரைகின்றன.

## வினைகள்
[PtCl4]2− அயனியில் உள்ள குளோரைடு ஈந்தணைவிகள் பல பிற ஈந்தணைவிகளால் இடம்பெயர்க்கப்படுகின்றன. முப்பீனைல் பாசுபீனுடன் வினைபுரியும்போது, ​​[PtCl4]2− ஒருபக்க-பிசு(முப்பீனைல்பாசுபீன்)பிளாட்டினம் குளோரைடாக மாறுகிறது:

:PtCl42&minus; + 2 PPh<sub>3</sub> → *ஒருபக்க*-PtCl2(PPh3)2 + 2 Cl&minus;

புற்றுநோய் எதிர்ப்பு மருந்தான சிசுபிளாட்டினையும் இதேபோல் தயாரிக்கலாம்

::PtCl42&minus;  +  2 NH<sub>3</sub>  →   *ஒருபக்க*-PtCl2(NH3)2  +  2 Cl&minus;

ஈன்யிருதயோலேட்டுகள் நான்கு குளோரைடு ஈந்தணைவிகளையும் இடமாற்றம் செய்து பிசு(டைதயோலின்) சேர்மங்களைத் தருகின்றன. குறைப்பு வினை வினையூக்கத்திற்கு  சாத்தியமான கூழ்ம பிளாட்டினத்தை அளிக்கிறது.

அமோனியாவும் [PtCl4]2− அயனியும் ஈடுபடும் வினை வரலாற்று ரீதியாக ஒரு முக்கியமான வினையாகும். இந்த வினையானது PtCl2(NH3)2 என்ற அனுபவ வாய்ப்பாட்டுடன் கூடிய ஆழமான பச்சை நிற வீழ்படிவை அளிக்கிறது. மேக்னசின் பச்சை உப்பு என்று அழைக்கப்படும் இந்தப் வேதிப்பொருள், [PtCl4]2− மற்றும் [Pt(NH3)4]2+ மையங்கள் மாறி மாறி அமைந்துள்ள சங்கிலிகளைக் கொண்ட ஒரு குறைக்கடத்தி ஒருங்கிணைப்பு பலபடியாகும்.

## மேற்கோள்கள்


பகுப்பு:பிளாட்டினம்(II) சேர்மங்கள்
பகுப்பு:பொட்டாசியம் சேர்மங்கள்
பகுப்பு:குளோரோ ஒருங்கிணைவுச் சேர்மங்கள்
வடக்கஞ்சேரி

**வடக்கஞ்சேரி** (*Vadakkencherry, Palakkad*) என்பது  கேரள மாநிலத்தின் பாலக்காடு மாவட்டத்தில் உள்ள ஓர் ஊரும், கிராம ஊராட்சியும் ஆகும். இது பாலக்காட்டிலிருந்து &nbsp;தேசிய நெடுஞ்சாலை 544 வழியாக சுமார் 35 கி.மீ. தொலைவில் அமைந்துள்ளது. தே.நெ-544-இன் வடக்கஞ்சேரி-மன்னுத்தி பிரிவு மாநிலத்தின் முதல் ஆறு வழி தேசிய நெடுஞ்சாலையாகும்.

## சொற்பிறப்பியல்
இந்த ஊரின் பெயரானது "வடக்கன்" மற்றும் "சேரி" ஆகியவற்றின் கலவையாகும்.

## கல்வி

* பயன்பாட்டு அறிவியல் கல்லூரி, வடக்கஞ்சேரி
* புனித மேரி பலதொழில்நுட்பக் கல்லூரி, வடக்கஞ்சேரி 
* செருபுஷ்பம் அரசு உயரநிலைப் பள்ளி வடக்கஞ்சேரி 
* அரசு சமுதாயக் கல்லூரி, வடக்கஞ்சேரி 
* ஷோபா அகாதமி 
* மதர்தெரசா பள்ளி வடக்கஞ்சேரி
* செயின்ட் பிரான்சிஸ் பள்ளி, இலவம்படம், வடக்கஞ்சேரி

## போக்குவரத்து
வடக்கஞ்சேரி அனைத்து முக்கிய நகரங்களுடனும் போக்குவரத்தால் நன்கு இணைக்கப்பட்டுள்ளது. இது தேசிய நெடுஞ்சாலை 544 இல் அமைந்துள்ளது. பொது போக்குவரத்தில் முதன்மையாக  தனியார் மற்றும் கே.அ.போ.க பேருந்து சேவைகள் உள்ளன. வடக்கஞ்சேரியில் இருந்து ஒரு கே.அ.போ.க இயக்க மையம் உள்ளது.  தனியார் பேருந்துகளை இயக்க இந்திரா பிரியதர்சினி பேருந்து நிலையம் என்று பொதுவாக அழைக்கப்படும் ஒரு தனியார் பேருந்து நிலையமும் உள்ளது.  அருகிலுள்ள முக்கிய தொடருந்து நிலையங்கள் பாலக்காடு சந்திப்பு தொடருந்து நிலையம் மற்றும் திருச்சூர் தொடருந்து நிலையம் ஆகும். அருகிலுள்ள வானூர்தி நிலையம் கொச்சி பன்னாட்டு வானூர்தி நிலையம் ஆகும்.

## மேற்கோள்கள்

## வெளி இணைப்புகள்

பகுப்பு:பாலக்காடு மாவட்டத்தில் உள்ள ஊர்களும் நகரங்களும்
பகுப்பு:Coordinates on Wikidata
பகுப்பு:Pages using gadget WikiMiniAtlas
கால் ஆணி

**கால் ஆணி** அல்லது **காலஸ்** (*callus*) (பண்மை:**calluses**) என்பது தடிமனான மற்றும் சில நேரங்களில் கடினப்படுத்தப்பட்ட தோலின் ஒரு பகுதியாகும். இது கால் பாதங்களிலும் மற்றும் உள்ளங்கைகளில் வளரக்கூடியது. இதனை கத்தியால் அறுத்தாலும், உராய்வு, அழுத்தம் காரணமாக மீண்டும் மீண்டும் வளரும். பாதத்தின் அடிப்பகுதியில் கால் ஆணி அதிகம் காணப்படுகிறது.
கால் ஆணிகள் பொதுவாக தீங்கு விளைவிப்பதில்லை. இருப்பினும் பாதிக்கப்பட்ட நபரின் பாதங்கள் தரையில் அழுத்துவதால் வலி ஏற்படும். தடித்த கால் ஆணிகளை அடிக்கடி வலுவாக தேய்ப்பதால் கொப்புளங்களை ஏற்பட வாய்ப்புள்ளது. 
## காரணம்
பொதுவாக நீண்ட காலத்திற்கு அதிகப்படியான உராய்வால் வெளிப்படும் தோலின் எந்தப் பகுதியிலும் கால் ஆணி உருவாகும். கட்டுமானப் பணிகள் மற்றும் கைவினைப் பணிகள், கலைகள்,கைவினைஞர்கள்உணவு தயாரித்தல், விளையாட்டு மற்றும் உடல் செயல்பாடுகள், மற்றும் பெண்கள் உயர்ந்த செருப்புகள் அணிவது காரணமாக கால் ஆணிகள் ஏற்படுவதாக கருதப்படுகிறது.

மிதமான, நிலையான அழுத்தத்திற்கு எதிர்வினையாக கால் ஆணிகள் கை, கால்கள் மற்றும  உடலில் எங்கும் ஏற்படலாம் என்றாலும், அவை பெரும்பாலும் கால்களில், குறிப்பாக குதிகால், சிறிய கால் விரல்களின் அடிப்பகுதியில்  அதிகம் காணப்படுகிறது.

உயிரியல் ரீதியாக, தோலின் வெளிப்புற அடுக்கில் கெரடினோசைட்டுகளின் திரட்சியால் கால் ஆணிகள் உருவாகிறது. . கால்ஸ் செல்கள் இறந்து போனது  என்றாலும், இணைக்கப்பட்ட புரத வலையமைப்புகள் மற்றும் பல டைசல்பைட் பிணைப்புகளைக் கொண்ட ஹைட்ரோபோபிக் கெரட்டின் இடைநிலை இழைகள் காரணமாக அவை இயந்திர மற்றும் வேதியியல் சேதத்திற்கு மிகவும் எதிர்ப்புத் தெரிவிக்கிறது.இது உள்ளங்கையில்  அளவுக்கு அதிகமாக உராய்வு ஏற்படுவதால் கொப்புளம் அல்லது தோல் தடுமன் ஏற்படும்.
## தடுப்பு
கால் ஆணிகளுக்கு சிகிச்சையளிப்பதை விட தடுப்பது எளிது.கால் ஆணிகள் மீது கடினமான பொருட்களைக் கொண்டு  தேய்த்தல் மற்றும் அழுத்தத்தைக் குறைப்பது கால் ஆணிகளை உருவாவதைத் தடுக்கும். தரமான காலணிகள் அணிய வேண்டும். கையுறைகள் அணியலாம். 

## சிகிச்சை

சாலிசிலிக் அமிலம் கொண்ட கெரடோலிடிக் மருந்துகளைக் கொண்டு கால் ஆணிகளின் மீது தேய்ப்பதால் கால் ஆணிகளை கரைக்கலாம். அல்லது ஒரு தோல் மருத்துவரை அணுகி சிகிச்சை பெறலாம்.
## மேற்கோள்கள்

பகுப்பு:தோல் நோய்கள்